Polisie sal ingryp as BLF joernaliste teisterAndile Mngxitama. Foto: ANA Fikile Mbalula, die minister van polisie, het Saterdag die hofuitspraak verwelkom ten gunste van die Suid-Afrikaanse Nasionale Redakteursforum (Sanef) teen Black First Land First (BLF). “Die hof bly ons laaste arbiter om geskille op te los en hul besluite moet gerespekteer word,” het hy in ŉ verklaring gesê. “Ons moet die wet onderhou en ons verwag van almal om die hofuitspraak te respekteer. Die polisie sal nie huiwer om op te tree teen diegene wat die besluite van die hof wil ondermyn nie.” Mbalula het die belangrikheid van betrokkenheid in die demokrasie benadruk. “Dit maak nie saak hóé hoog die spanning loop tydens gesprekke nie, dit moet altyd binne die raamwerk van die wet gebeur. Geen intimidasie of teistering kan gebruik word om diegene stil te maak van wie jy verskil nie.” Die minister het lede van BLF versoek om op te hou om lede van die media te teister en te intimideer en die hofuitspraak te respekteer. “In ŉ demokratiese Suid-Afrika is persvryheid een vryheid wat ons vier. Ons het almal ŉ plig om hierdie vryheid te beskerm,” het hy gesê. “Joernaliste kan nie en mag nooit stilgemaak word nie. Hulle vorm ŉ noodsaaklike deel van ons demokrasie, hulle lig in en voed ons mense op. Hulle is die stem vir diegene sonder ŉ stem en benadeelde Suid-Afrikaners,” het Mbalula bygevoeg. Hy het Suid-Afrikaners verseker dat stappe gedoen sal word teen diegene wat ons demokrasie wil ondermyn. “Die polisie het ŉ plig om alle burgers te beskerm. Niemand het ŉ reg om voor enigiemand se privaat woning te betoog nie.”